Dni vedeckých knižníc 2002

Vážené dámy, važení páni,
kolegyne, kolegovia,
vážení priatelia,

dovoľte mi, aby som Vás niekoľkými slovami pozdravil. Za vedenie Filozofickej fakulty PU, ktorá je v rámci univerzity najväčšia, Vám chcem prejaviť úctu a zložiť hlbokú poklonu Vašej práci. Práci nenahraditeľnej, ale málokedy docenenej a patrične ohodnotenej.
	Škoda, že tu teraz nie sú naši študenti. Niektorí ešte dobiehajú svoje študentské povinnosti, niektorí sa v týchto dňoch zapisujú do jednotlivých ročníkov, niektorí sú ešte v zahraničí a niektorí  pracujú doma. Podobne pre nich ako aj pre učiteľov takéto podujatie je v mnohom podnetné a v mnohom aj potrebné. 
	Bolo by liatim vody do mora, keby som  teraz mal hovoriť o význame kníh, knihovníctva, knihovníkov a knižníc. No bez nich by nebolo vzdelanosti. Veď vy najlepšie viete, a vedeli to aj naši vierozvestci, že bez kníh, bez knižníc by školy a inštitúcie boli nahé, nemali by oporu, nemali by – moderne povedané – „banky poznania“, koncentrované poznatky, esencie vedomostí. 
Od hlinených doštičiek cez korytnačie panciere, papyrus, textil, drevo, papier či multimediálne nosiče vznikajú a fungujú knihy. Dostali rozličné pomenovania podľa farieb, biele, čierne, červené, modré či zlaté. Mnohé dostali podľa funkčnosti – to je celá široká škála.  Boli velebené i zatracované, ničené, pálené i znovu vydávané, prekladané, prenášané i pašované cez hranice, vytvárajúce silné komunikačné väzby medzi krajmi, štátmi, národmi i kontinentmi. V novoveku sa knihy, ale aj všetci tí, ktorí s nimi a okolo nich pracujú,  stali svedkami rozvoja civilizácie, prostriedkom rozvoja výchovy, vzdelania, vedy, kultúry. Boli knihy velebené i zatracované, veď veľmi dobre viete, že na krajných póloch by sme našli liber catenatus a liber prohibitus. 
	Keď si pripomíname 50. výročie prenesenia – umiestnenia tejto knižnice v Prešove, ktorá dnes nesie názov Univerzitná knižnica, je namieste aspoň nepustiť zo zreteľa, že tento región mal svoju tradíciu, boli tu významné tlačiarne, významní kníhkupci i významné knižnice rozličných ustanovizní. Dosť je ich čo len i vymenovať, ale nazdávam sa, že na tomto podujatí bude ešte o nich reč.
	Je, myslím si, namieste, že sa vedenie i všetci pracovníci našej Univerzitnej knižnice v Prešove usilujú, aby sa knižnica stala skutočným srdcom univerzity, centrom duchovnosti, posily, studnicou poznania a miestom, kde si veda podáva ruku s umením a kde sa vytvára aliancia pravdy a krásy. Stáva sa pomaly tradíciou – výstava uverejnených prác učiteľov a vedeckých pracovníkov (na viacerých katedrách aj výstavy publikovaných prác študentov), ročne vychádza súpis uverejnených prác – a je to v istom zmysle podstatné, dokumentujúce a dosvedčujúce. Aj tu platí, že kvantita mnohokrát prerastá do kvality. Poďakovanie, že knižnica nadobudla takýto nový trend, patrí všetkým jej pracovníkom a najmä riaditeľovi Ing. Petrovi Haľkovi.
	Neviem presne, koľko knižných titulov na Slovenku vychádza každý rok – iste niekoľko tisíc – ale až vtedy, keď budeme do sveta vysielať niekoľkonásobne viac knižných titulov – teda knihy namiesto vojakov, vtedy, myslím si, zaslúžime si názov, že sme kultivovanou a kultúrnou, vzdelanou, tolerantnou a mierumilovnou krajinou. Vtedy, keď osobnosti prinavrátime atribút, že má čímsi byť, nielen čosi mať (v tej materiálnej sfére).
	Prial by som si, aby naše knižnice vytvorili siete, poviem to obrazne, v ktorých uviaznu tie najväčšie ryby – a teraz nemám na mysli len kresťanskú symboliku . 

Všetci sme v službe a nech táto služba prinesie radosť a úžitok tým, ktorí nás potrebujú: študentom, učiteľom, bádateľom, vášnivým čitateľom, autorom, dizajnérom, editorom i výrobcom kníh – veď kniha je ako kus chleba, ba v istých súvislostiach možno ešte viac.
Nuž vitajte všetci vy, čo ste merali cestu tu do Prešova z rozličných končín Slovenska. Vitajte na Prešovskej univerzite. A nech akademický vzduch i akademický vzruch nás spolu vedie k ďalšej činorodej práci. Prajem Vám príjemný pobyt, tvorivú atmosféru pri nastoľovaní a riešení odborných a špecifických problémov, na ktoré ste sa podujali. Želám úspešný priebeh tomuto rokovaniu, želám Vám všetkým hojnosť šťastia.